Tarvastu Muusika- ja Kunstikool

Tarvastu Muusika- ja Kunstikool on huvikool Viljandi maakonnas Viljandi vallas Mustlas aadressil Kevade 2a.

Huvikool asutati 1993. aastal. Tarvastu Muusika- ja Kunstikool. Kooli direktor on alates 2021. aastast Karl Kirt.

Haridusasutus on tegutsenud rohkem kui 30 aastat. Muusika- ja kunstikool alustas tegevust hoones, kus varem oli haigla. Seal õppisid muusikakooliga samaaegselt ka Tarvastu gümnaasiumi algklassid. Kasutusel olnud maja renoveeriti aastal 2008.

 Kooli sümboolika 
 Kooli laul 

Nii Tarvastu Muusika- ja Kunstikooli kui ka Tarvastu Gümnaasiumi koolilauluks on "Tarvastu kooli laul", mille viisi ja sõnade autor on Viljandi Muusikakooli õpetaja Anu Röömel. Laul on kirjutatud 2003. aastal kooli 10. aastapäevaks. Selle laulu saatel saadetase lõpuaktustel teele nii muusika- ja kunstikooli kui ka gümnaasiumi lõpetajad.

Tarvastu kooli laul

Suurlinna kära jääb kaugele siit,

ajal vaiksem on samm,

siin on põllud ja päikesekiir,

linnulaul ülal pilvede all.

Siin leidsin raja, kus minna,

astuda, naeratus suul,

pole tähtis, kas jõuangi sinna,

juba minek on ilus ja suur.

Las muusika me hinge alles jääb,

ka siis, kui käime erinevaid teid,

kui ilu ikka enda ümber näed,

siis tea, et siin on armastatud meid. 

Jääb igaühest maha lauluviis,

kui sinitaeva poole algab lend,

kuid praegu olen sinuga veel siin

ja maalin ajalukku end. 

Igal on tee, millel minema peab,

vahel raske on see,

süda tunneb, mis õige ja hea,

muudad maailma kaunimaks veel.

Väike on sõprade ring,

kuid ikka ühiselt oleme koos,

läbi ilu saab rikkamaks hing,

selleks tänu ka sulle, me Tarvastu kool.

Las muusika me hinge alles jääb…

 Logo 

Koolil on olnud kaks logo. Praeguse logo autor on Ljubov Terukova. Logo valmis aastal 2019.

 Ajalugu 
Esimestel muusikakooli tegevusaastatel oli kool Viljandi muusikakooli filiaal. Kuigi muusikakool tegutseb juba aastast 1993, siis kunstiosakond avati alles 1999. aastal. Sel ajal oli direktoriks Mai Talu. Kunstiosakonna algusaastal õppis osakonna neljal kursusel 45 õpilast. 

Algul sai muusikakooli õppida pillidest vaid klaverit. Akordioni saab õppida alates 2000. aastast. Paariaastaste vahedega lisandusid viiul, kitarr ning siis juba saksofon ja plokkflööt.

 Direktorid 
 Mai Talu (1993–2010)
 Ene Savi (2011–2021)
 Karl Kirt (2021–…)

 Õpilaste arv 
2022/2023. õppeaastal on õpilaste arv muusika- ja kunstikoolis (2023. aasta, 31. märtsi seisuga) järgmine: muusikaosakonnas õpib kokku 37 õpilast – 29 põhiõppes, 2 lisa-aastal ja 6 eelkoolis. Kunstiosakonnas õpib kokku 71 õpilast: 58 põhiõppes, 12 eelkoolis ning 1 lisa-aastal. Kokku õpib muusika- ja kunstikoolis 100 õpilast. 8 õpilast õpib korraga mõlemas osakonnas.

 Vastuvõtt huvikooli 

Muusikaosakonnas on õppetöö kestus nooremas astmes 4 ning vanemas astmes 3 aastat ja igas nädalas on 4–8 tundi. Uusi õpilasi võetakse muusikakooli vastu konkursi alusel. Katsetele oodatakse muusikahuvilisi lapsi, kes 1. septembriks on vähemalt 7-aastased. Vastuvõtukatsetel selgitatakse välja kandidaatide musikaalsuse ning rütmitunne. Igal osalejal tuleb saateta ette kanda vabalt valitud laul. Kandideerimiseks on vajalik lapsevanema avaldus.

Kunstiosakonnas on õppetöö kestus kokku 8 aastat (noorem ja vanem kooliaste) ning nädalas on 6–7 tundi. Kunstiosakonda kandideerimiseks vajalik avalduse blankett on võimalik saada kooli sekretärilt või kooli kodulehelt.

Kunstiosakonna põhiõppe I kursusele saavad kandideerida õpilased, kellel on läbitud kunstiosakonna eelkool.

Huvikooli muusikaosakonnas saab õppida põhipillina klaverit, akordionit, kitarri, saksofoni, plokkflööti, viiulit ja vioolat. Lisaainena saab õppida teist pilli, hääleseadet, noodigraafikat ning helidisaini. 

Kunstiosakonnas õpetatakse joonistamist, maalimist, kompositsiooni, vormiõpetust ja kunstiajalugu. Vanematel kursustel on juures ka lisaained.

 Vabaõpe 
2023. aasta septembrist on huvikoolis võimalik teadmisi kogumas ja oskusi täiendamas käia ka täiskasvanutel.

 Õppeastmed 

Muusikaosakonnas on eelkooli kestus 1 õppeaasta, kunstiosakonnas olenevalt õpilase vanusest 1 või 2 õppeaastat. Mõlemas osakonnas kestavad noorema astme õpingud 4 õppeaastat (muusikaosakonnas 1.– 4. klass ja kunstiosakonnas 1.–4. kursus); vanema astme õpingud on muusikaosakonnas 3 aastat (5.–7. klass) ja kunstiosakonnas 4 aastat (5.–8. klass). Lisa-aastaid saab võtta 1–3. 

 Hoolekogu 

Tarvastu Muusika- ja Kunstikooli hoolekogu määrab töösse Viljandi vallavalitsus. Hoolekogu liikmeteks on esindajad õpetajate, vallavolikogu, õpilaste, lastevanemate, vilistlaste ja kooli toetavate organisatsioonide seast. Hoolekogu liikmete valimine toimub vallavolikogu määrusega sätestatud korra  järgi. 

Hoolekogu vaatab, arutab läbi ning kiidab heaks huvialade õppekavade eelnõud, teeb ettepanekuid ja pakub lahendusi kooli huvialade õppekavade või kooli õppekorralduse muutmiseks, kooskõlastab eelarveprojekti ning ütleb sõna sekka kooli tasuliste teenuste asjus jne.

 Raamatud 

Tarvastu Muusika- ja Kunstikool on välja andnud kolm raamatut:  
 „Öökulli noodi- ja pildiraamat“ (2010),  
 „Öökulli pildi- ja noodiraamat“ (2012), 
 „Öökulli juturaamat“ (2017). 

Kõik kolm kogumikku sisaldavad õpilaste omaloomingut, illustratsioone ja jutte. Kolmas raamat ilmus koostöös Tarvastu Gümnaasiumiga.

 Kontserdid ja näitused 

Tarvastu Muusika- ja Kunstikool teeb koostööd teiste mulgimaa muusikakoolidega (Abja, Karksi-Nuia ja Tõrva muusikakooliga). Mitu korda aastas toimuvad õpilaste ühiskontserdid. Traditsioonilised koolisisesed kontserdid on jõulukontsert ja kevadkontsert. 

Kunstikooli näitusi on korraldatud Viljandi Linnagaleriis, Tarvastu Raamatukogus ja Mustla Rahvamajas. 

 Viited 

 Välislingid 
 Tarvastu Muusika- ja Kunstikooli koduleht

Kategooria:Eesti muusikakoolid